ΓΡΑΠΤΗ ΕΡΩΤΗΣΗ E-2675/97 υποβολή: Joaquim Miranda (GUE/NGL) προς την Επιτροπή (1 Σεπτεμβρίου 1997)

Θέμα: Στοιχεία σχετικά με την Πορτογαλία που περιέχονται στην «Πρώτη έκθεση της Επιτροπής σχετικά με την οικονομική και κοινωνική συνοχή, 1996»

Σε πρόσφατη έκθεση του Οικονομικού και Κοινωνικού Συμβουλίου της Πορτογαλίας, σχετικά με την «Εκτέλεση του κοινοτικού πλαισίου στήριξης - 1995», ο συντάκτης, καθηγητής Josι da Silva Lopes διατυπώνει αμφιβολίες όσον αφορά ορισμένες τιμές που αναφέρονται στην «Πρώτη έκθεση της Επιτροπής σχετικά με την οικονομική και κοινωνική συνοχή, 1996», ιδίως δε ως προς την αύξηση του κατά κεφαλήν ΑΕΠ στην Πορτογαλία, μεταξύ 1983 και 1993, κατά 13 ποσοστιαίες μονάδες σε σχέση με τον μέσο κοινοτικό όρο και, ειδικότερα, όσον αφορά την αύξηση κατά 8,6 ποσοστιαίες μονάδες που σημειώθηκε κατά την περίοδο 1990-1993.

Πιο συγκεκριμένα δε, αναφέρεται το εξής: Η εξήγηση για την ασυνήθη αύξηση των ποσοστών του κατά κεφαλήν ΑΕΠ σε σχέση με τον μέσο κοινοτικό όρο έγκειται πιθανότητα στην αλλαγή της μεθοδολογίας που εφαρμόζουν, από το 1990, οι υπηρεσίες του EUROSTAT για τους υπολογισμούς της ισοτιμίας της αγοραστικής δύναμης.

Λόγω της σπουδαιότητας του ζητήματος,που δεν είναι μόνον αριθμητική, ζητώ από την Επιτροπή να διευκρινίσει τις αμφιβολίες που διατυπώνει η ως άνω έκθεση του Οικονομικού και Κοινωνικού Συμβουλίου της Πορτογαλίας, ιδιαίτερα να ενημερώσει σχετικά με την πραγματική εξέλιξη του κατά κεφαλήν ΑΕΠ στην Πορτογαλία, κατά τις προαναφερθείσες περιόδους,εάν διαπιστώσει ότι οι δημοσιευθείσες τιμές οφείλονται στην αλλαγή της μεθοδολογίας που χρησιμοποιήθηκε για τον υπολογισμό τους.

Απάντηση της κ.Wulf-Mathies εξ ονόματος της Επιτροπής (24 Σεπτεμβρίου 1997)

Η αύξηση, μεταξύ 1983 και 1993, του ακαθάριστου εσωτερικού προϊόντος (ΑΕΠ) κατά κεφαλήν στην Πορτογαλία σε σχέση με το κατά κεφαλήν ΑΕΠ στην Κοινότητα, το οποίο υπολογίζεται στην μεθοδολογία της αγοραστικής δύναμης (SPA), οφείλεται σε δύο κύριους παράγοντες.

Ο πρώτος αποτελεί την καλή οικονομική επίδοση της Πορτογαλίας κατά την εν λόγω περίοδο. Αφενός, η αύξηση του κατά κεφαλήν ΑΕΠ στην Πορτογαλία είναι ανώτερη από τον μέσο κοινοτικό όρο. Αφετέρου, η αγοραστική δύναμη στην Πορτογαλία εκτιμάται κυρίως λόγω της ανόδου της ενιαίας αγοράς η οποία οδηγεί σε μείωση των τιμών των εισαγομένων προϊόντων με την κατάργηση των τελωνειακών δασμών. Κατά μέσο όρο, το κατά κεφαλήν ΑΕΠ στην Πορτογαλία προσεγγίζει κάθε έτος τον μέσο κοινοτικό όρο περίπου κατά μία ποσοστιαία μονάδα.

Εκτός από το οικονομικό αυτό φαινόμενο, πρέπει επίσης να ληφθεί υπόψη ο δεύτερος παράγοντας, που αποτελεί η προσαρμογή του μέσου κοινοτικού όρου μεταξύ του 1990 και του 1991, λόγω της ενσωμάτωσης της πρώην Δημοκρατίας της Γερμανίας (πρώην RDA) στις στατιστικές. Πράγματι, κατά την εποχή αυτή, το κατά κεφαλήν ΑΕΠ της πρώην γερμανικής δημοκρατίας ήταν κατώτερο από το ΑΕΠ όλων των κρατών μελών, γεγονός που επέφερε μία μείωση του κατά κεφαλήν ΑΕΠ στην Γερμανία και μία μικρότερη αύξηση του ΑΕΠ στην Κοινότητα. Λόγω του γεγονότος αυτού, το κατά κεφαλήν ΑΕΠ στην Πορτογαλία σε σχέση με τον μέσο κοινοτικό όρο εγνώρισε μία αύξηση περίπου κατά δύο ποσοστιαίες μονάδες λιγότερο μεταξύ του 1990 και του 1991, γεγονός που από μαθηματικής άποψης είναι λογικό και ορθό.

Αντιθέτως, οι μεθοδολογικές θεωρήσεις (συμπεριλαμβανομένης της Μαδέρας και των Αζόρων Νήσων στους εθνικούς υπολογισμούς της Πορτογαλίας και της τροποποίησης της μεθόδου υπολογισμού των ισοτιμιών της αγοραστικής δύναμης) δεν είχαν σημαντική επίπτωση στο κατά κεφαλήν ΑΕΠ στην Πορτογαλία.